Papersnake/gushiwen huggingface dataset:
代送陈都大赴召
李流谦（宋代）

庭前梧叶西风起，三峡秋光净如洗。
仙帆一舸此入觐，灵鼍击鼓冯夷喜。
七闽山水天下奇，摧秀搴英瑞斯世。
要知旷代乃一见，凤巢阿闾麟游畦。
彤庭紫闼足夷步，万里西来将使指。
西南榷牧古所重，阴削盗资宽国计。
台家选任皆伟人，远极陇秦包越嶲。
我公经略出咳唾，凛凛霜威肃颓靡。
飞声一日到冕旒，四辇促远不留辔。
从来大材须大用，岂有如公才一使。
东夷盟血犹未乾，豺豹固应防啮噬。
公归为国须无视革，平跻两禁躐三事。
飘零孤翮得广厦，晨啄暮栖方窃庇。
骊驹清唱不忍闻，东望慨然增叹喟。
他时黄阁未遐遗，犹原登堂拜簪履。
宿兰若
施肩吾（唐代）

听钟投宿入孤烟，岩下病僧犹坐禅。

独夜客心何处是，秋云影里一灯然。
石溪客馆夜坐示诸生
徐湘潭（清代）

金溪距石溪，少悭十里途。养疴就邻党，聊复兼授徒。

童冠森立就，朝夕恒相于。岂不念家室，旬月便通书。

半生远游倦，息肩中道舒。时有糗鞴入，兼为文字娱。

夜深月影高，风厉镫花粗。诸生悉英茂，努力勤经畬。

我醉一挥翰，诗律将毋疏。
胡枢密生辰 其二
仲并（宋代）

借箸从容汉子房，平生书奏几封囊。少辞天上风云会，便觉壶中岁月长。

调鼎望公非一日，草玄与我见诸郎。云何整顿乾坤手，漫隔三年鹓鹭行。
龟山禅寺赠僧柏庭
黄希武（宋代）

出世无心与世闻，好将踪迹远离群。
别来沧海孤舟月，归去青山半榻云。
顿觉有生皆幻梦，更寻无地避尘氛。
东林莲社诗盟在，相送河桥已夕曛。
村斋遣事
党怀英（金朝）

人生天地真蘧庐，外物扰扰吾何须。与其羁馵齐辕驹，岂若饮□随骀驽。

不知掉尾忘江湖，呴呴濡沫胡为乎。谁念挟卷矜村墟，磨丹点黝围樵苏。

申鞭示箠严范模，矍如狙翁调众狙。尔雅细碎编虫鱼，辞严义密字见疏。

烘斋睥睨音语粗，讽诵谁敢忘须臾。万中有一差锱铢，咿哑坐使为呻呼。

咄哉倡言口嗫嚅，等为儿戏夫何殊。霜风入户寒割肤，生薪槎牙供燎炉。

漫漫湿烟迷四隅，白鹤日见黔如乌。此间纵乐能何如，其谁相与歌归欤。

投笼嗟我自挚拘，垂翅更待穷年徂。
涿郡览古 其四
弘历（清代）

赤符一脉乃三分，羽葆楼桑自昔闻。相傍桓侯故井在，当时际会想风云。
闲中好 其二 别意
董元恺（清代）

闲中好。春信吹芳草。裙带绿于烟。东风又几年。
挽高宗皇帝章四首
卫泾（宋代）

历数千龄在，讴歌四海归。
地雄元帅府，天授上皇衣。
洗甲乾坤净，投戈日月挥。
成功有如此，今古独巍巍。
渔家傲·十二月都人供暖＊
欧阳玄（元代）

十二月都人供暖＊。宫中障面霜风猎。甲第藏钩环侍妾。红袖＊。笑歌声送金蕉叶。倦客玉堂寒正怯。晓洮金井冰生鬣。冻合灶觚＊一碟。吴霜镊。换年懒写宜春帖。
菩萨蛮（十之七）
邓肃（宋代）

腰肢欲趁杨花去。歌声能遏行云住。杯酒醉东风。羁愁一洗空。

谪仙清饮露。意在飞琼侣。未醉即求归。新词句欲飞。
次韵富季甲枢密
李弥逊（宋代）

半生类猿狙，裹以周公服。
炙手安敢近，唾面未为辱。
天公亦解安，纵这走林谷。
长年饱烟霞，形影自相逐。
晚从我公游，在侧愧珠玉。
公居廊庙间，排难不枚卜。
挺然国蓍龟，盛安纪湘竹。
爱闲能几时，天道七日复。
吾侪三折肱，顾步敢求速。
愿公膏泽流，长保薪十束。
负暄抚稚子，一饭傥能续。
胡椒纵可营，安用八百斛。
春初骤暄一夕梅尽开明日大风花落成积戏作
陆游（宋代）

年年烂醉万梅中，吸酒如鲸到手空。
花欲过时常惜别，今年此别更匆匆。
题剑门
李德裕（唐代）

奇峰百仞悬，清眺出岚烟。迥若戈回日，高疑剑倚天。

参差霞壁耸，合沓翠屏连。想是三刀梦，森然在目前。
洪武癸丑九月十八日为外兄集贤大学士张东谷贺八十·其一
宋讷（明代）

甲午重经癸丑年，人间八十地行仙。
名齐绿野堂中相，望重香山画里贤。
卿士月华临故国，老人星彩丽中天。
九龄已立开元业，有酒何妨醉寿筵。
舂山草堂感怀 其十七
屈大均（明代）

平生梁雪窦，是我最知音。一自斯人没，三年不鼓琴。

文章藏禹井，涕泪满山阴。向夕闻悲篥，魂应起壮心。
忆侯几道云俱兄弟
夏完淳（明代）

春城烟雾晓阴阴，俯仰斜阳吊古今。万里河山犹故国，九京风雨自同心。

欲知其主观司隶，未见孤儿属羽林。鹤唳华亭人没后，河桥一阕泪沾襟。
次川字韵
张守（宋代）

此生休问小行年，合抱遗经老玉川。处世长怀方外友，羡君今玉地行仙。

风尘京洛伤羁旅，云水江乡渺接连。归梦但随南雁去，懒追雕鹗上青天。
颂古三十一首
释玿（宋代）

唇上必并班豹剥，舌头当的帝都丁。
自古上贤犹不识，造次凡流岂可明。
渡淮
刘子翚（宋代）

鸣鼙渡长淮，霏烟散清晨。
皎皎初日光，照辉草木新。
横林渡余初，叠嶂开嶙峋。
移桡失向背，烟波浩无垠。
儿童相橹歌，余心亦欣欣。
轻帆轻相逾，画鷁映流津。
徘徊望洲渚，悠然独怀人。
樵渔有栖遁，寂寞谁问邻。
暮风翻洪涛，鱼虾亦有神。
四顾天地墨，孤舟恐漂沦。
上册宝十三首
真宗（宋代）

［应钟羽二奏］牲既成，笾豆有楚。
摐金声石，式歌且舞台。
追怀懿德，令闻令德。
灵兮来格，是享是宜。
晚霁望岳麓
刘昭禹（唐代）

湘西斜日边，峭入几寻天。翠落重城内，屏开万户前。

崖崚危溅瀑，林罅静通仙。谁肯功成后，相携扫石眠。
金陵其一
李白（唐代）

晋家南渡日，此地旧长安。地即帝王宅，山为龙虎盘。
金陵空壮观，天堑净波澜。醉客回桡去，吴歌且自欢。
岑崎山磨崖
赵㞦（宋代）

洞门乔木昼阴阴，洞穴嵌空透碧岑。偶约骚人同此乐，摇毫静坐发清吟。
登黄鹤楼
郑献甫（清代）

前年我入诸侯幕，今年才访仙人鹤。地上人乘天上云，此身知人三层阁。

江汉无声古水流，波澜不动春山幽。遥岚远翠若争渡，一一卷上朱帘钩。

更衣不觉春寒小，凭栏但见春光好。梅花吹罢柳条生，玉笛一声青未了。

楚客登高望故乡，遥看一线明潇湘。忽闻万里叫鸿鹄，归心顿欲过衡阳。

登楼也识非吾土，题诗何必忘吾语。崔郎自古我自今，捶碎空拳终不武。

少年五度泛晴川，曾吟七字追狂仙。山光水色只如此，兴会大似非从前。

陈刘邺下两才士，员尚难中贵公子。倚楼相与对青波，翩𦒘一鹤凌空起。
鹧鸪天·新月光寒昨夜霜
佚名（宋代）

新月光寒昨夜霜。三年不一奉瑶觞。朱颜大药知能驻，白日仙瑶岂计长。枫渐赤，橘初黄。五湖烟水动归航。且倾寿酒歌难老，便见除书出未央。
临江仙（秋日有感）
赵长卿（宋代）

枫叶白苹秋未老，晚风吹泛轻舶。青山沥沥水茫茫。情随流水舶，恨逐暮山长。

一点相思千点泪，眼前无限情伤，佳人犹自捧离觞。阳关休唱彻，唱彻断人肠。
过北簳观旧题自西岭步归
陆深（明代）

南山初下北山湄，惭愧山灵旧有移。看种松篁如昨日，来惊霜有已多时。

漫游最好逢僧寺，阅世无过与客棋。两腋天风送归袖，野花开遍棘成篱。
海观
阎苍舒（宋代）

云南之阴大江东，二水奔腾如海冲。
谁能具此壮观眼，南定楼中今卧龙。
乐天寄洛下新诗，兼喜微之欲到，因以抒怀也
刘禹锡（唐代）

松间风未起，万叶不自吟。池上月未来，清辉同夕阴。

宫徵不独运，埙篪自相寻。一从别乐天，诗思日已沉。

吟君洛中作，精绝百炼金。乃知孤鹤情，月露为知音。

微之从东来，威凤鸣归林。羡君先相见，一豁平生心。
和秦寿之铜陵江上二首
王之道（宋代）

烟销远水分帆影，木落疏林出斧痕。
啸咏不知红日下，九华何处望中昏。
往复无间
释重顯（宋代）

人定亥，六合茫茫谁不在。
长空有月自寻常，雾起云腾也奇怪。
题梅图
陈深（宋代）

玉妃还绛阙，委佩烟江滨。瑶华振英采，照曜山水春。

海若不敢受，谓是天上珍。掌管倩姮氏，封护烦滕神。

风标二公子，素服靓且新。邂逅蓬莱使，翩然与相亲。

画师何从见，泚笔开清真。数幅悬高堂，一洗凡格尘。

我欲商妙语，唤起逋仙人。
海丰道中
汪思（明代）

问欲殊方走画熊，旌旗长在瘴氛中。山松带雾闲藏雨，海蜃吹涛怒斗风。

烟火无家多作耗，鱼盐有户未应穷。可怜万里天王地，何为羁人感断蓬！
再答静翁并以筇竹一枝赠行四首
黄庭坚（宋代）

南鸿北雁年年客，有个生涯主不知。
撼动从来忧乐事，夜窗风叶响棠梨。
毛阳
孔平仲（宋代）

客路方投辔，邮亭独掩门。无人共灯火，秋雨更黄昏。
自延还鄜怀京师亲旧
晁说之（宋代）

羁旅无归不自任，重重白发巧相寻。扁舟前岁江湖客，匹马今相关塞心。

揽古岂无王霸略，穷途只有短长吟。故人憔悴多如此，谁解多情送好音。
自延安回道中作
晁说之（宋代）

未驾羸骖返故乡，且寻拙笔傍书窗。
默嘲流汗野猪岭，绝胜伤心朱雀航。
四次韵
周必大（宋代）

只因瑞露酌天浆，解后移尊赴晚凉。
眼看碧幢擎盖绿，心惭白鹄立槐黄。
饮随人量陈三雅，兴入诗怀咏四娘。
云黑月离今验矣，共欣甘雨溢陂塘。
和陈湜赠希社师
林逋（宋代）

瘦靠阑干搭梵襟，绿荷阶面雨花深。
迢迢海寺浮杯兴，杳杳秋空放鹤心。
斋磬冷摇松吹杂，定灯孤坐竹风侵。
锵然更有金书偈，祇许龙神听静吟。
离郡五绝
刘克庄（宋代）

丘笔郑克段，轲言象爱兄。
回天力不足，削地罚犹轻。
饮城南即事
黄庭坚（宋代）

阴阴花柳一百五，吹空白绵乱红雨。
已看燕子飞入帘，未有黄莺学人语。
斗鸡走狗轻薄儿，衣裾相鲜气相许。
半是墦闲醉饱人，还家骄色羞妇女。
顾侯邀客出城南，晓蹋天街已尘土。
春风游丝人到狂，何况客醉日当午。
著作文章名誉早，不愧汉庭御史祖。
元城茂宰民父母，境不飞蝗河渡虎。
何侯家世看丰碑，墨摹万卷心奇古。
颍阴从事江左贤，八咏楼高风月苦。
刘郎曾眠武陵源，好在桃花迷虎所。
鄙夫漫有腹便便，懒书欲眠谁比数。
一笑相懽自难得，看朱成碧更起舞。
任他小儿拍手笑，插花走马及严鼓。
顾侯三酌似已多，明日花飞奈老何。
水龙吟（秋寿太守）
曾惇（宋代）

去年看月诗成，援毫曾寄鄞江守。流传乐府，惭非宾客，竹枝杨柳。今岁江楼载勤歌扇，青蛾应奏。况铃齐初驻，凉生燕寝，有香雾凝清书。

遥想十洲三岛，对冰轮、寒光依旧。主要来自，清都碧落，天香满袖。寄语嫦娥，剩留清照，时为公寿。恐明光诏下，翩然归去，试为霖手。
北风
佚名（先秦）

北风其凉，雨雪其雱。惠而好我，携手同行。其虚其邪？既亟只且！
北风其喈，雨雪其霏。惠而好我，携手同归。其虚其邪？既亟只且！
莫赤匪狐，莫黑匪乌。惠而好我，携手同车。其虚其邪？既亟只且！
和杨公济钱塘西湖百题 其十三 林和靖桥
郭祥正（宋代）

不作市朝客，甘为渔钓翁。柴门危径断，犹喜一桥通。
郊祀乐章·皇帝还大次宫架奏黄钟宫憩安之曲
崔敦诗（宋代）

应天以实，已事而踆。
毡案朝帝，竹宫拜神。
灵光下烛，协气斯陈。
神禄时万，基图日新。
自君之出矣八首 其八
刘琏（唐代）

自君之出矣，芳香销玉体。思君如河冰，坚凝直到底。
赠雪峰长老守超
刘弇（宋代）

仰窥玉奁天面窄，顽碧颠青自天掷。祖禅不管地祇悭，十五百徒此其宅。

流水声中换今昔，粉抹赪糊老椽壁。枯木庵回旧日春，难提塔示重来坼。

超公最后法席张，全机扑落辊毬场。曾令天花倏飘坠，况有庭橘符青黄。

乌藤横膝傲佛祖，熟识眉宇瞬且扬。天吴吹澜洗霾垢，方诸挹月来清凉。

东瓯万刹尽金布，咋舌谁堪论妙悟。赚杀参儿走衲云，高枕无乃林泉负。

庐峰南远真西材，叩寂丈室惭宗雷。秀巅庞眉逼人爽，反疑不自尘中来。

由来山兴复不薄，畏途何计挥尘缚。诘朝匹马汗羞颜，又作杨花无止泊。
句
汪崇亮（宋代）

溪鹭踏影立，风蝉曳声过。
鹅湖道中 其二
韩淲（宋代）

高田下田流水声，前村后村鹁鸠鸣。山矾已开桃已谢，霏霏小雨未成晴。
夏日游连江石门坐林下有虫咂肤视之仅可分有无疑蚋也以诗嘲之
李弥逊（宋代）

么么何从到上方，敢将唇吻犯堂堂。但知射影求阴中，可笑当年不自量。

鲎目苦遭蚊喙聒，象蹄犹畏鼠牙伤。须臾性命随翻手，蛮触应难望故乡。
山茱萸
王维（唐代）

朱实山下开，清香寒更发。
幸与丛桂花，窗前向秋月。
仲夏过红桥阻雨次日寻幽至暮 其六
戴亨（清代）

避日频移席，残尊落照间。农人归陇犊，樵爨隐云山。

佳景随时得，劳生贵自閒。还将无尽意，乘兴叩松关。
赠景和尚院
贯休（唐代）

貌古眉如雪，看经二十霜。寻常对诗客，只劝疗心疮。

炭火邕湖滢，山晴紫竹凉。怡然无一事，流水自汤汤。
辛卯五月送丘宗卿太傅出守秀州二首
杨万里（宋代）

老矣渠怜我，超然我爱渠。
论诗春雨夜，解手藕花初。
梦只江湖去，情知伎俩疏。
未应五马贵，不寄一行书。
薛公肃访山中偶出不值公肃留诗次其韵 其一
李流谦（宋代）

一舸初从帝所还，綵衣照日眩斓斑。今君已出云天近，我尚无钱可买山。
东皋为陈隐君作
宗衍（元代）

晨光散苍凉，灌木露未晞。众鸟各相命，迟迟出林飞。

岂不畏网罗，所苦渴与饥。人生有常策，胡为不知归。

东皋春雨深，地泽黍豆肥。理荒朝荷锄，迫暮返荆扉。

筋力固疲倦，庶幸无祸机。鹿台多黄金，首阳悲采薇。

且自食吾力，焉知彼是非。
送愿上人过雪窦兼呈弁山
释道璨（宋代）

去年无准死，今年痴绝丧。
二老百世师，一去空天壤。
玉磬与天球，满耳皆新响。
堂堂万钟鼎，横列乳峰上。
愿也天台来，双眉拥青嶂。
要见乳峰人，不作行役相。
碧树明秋花，吹香上藤杖。
长松四十围，悬水一千丈。
到门相见时，为我问无恙。
送沈千里教授邵阳
韩元吉（宋代）

縠纹江畔得君诗，俊逸清新字字奇。
一笑偶成归妹约，几年还见外孙辞。
横经绛帐地虽远，给劄金门天未迟。
痛饮离骚吾事尔，湘山风物与春期。
春寒
杨万里（宋代）

风日晴暄一并来，桃花告报李花开。
待君减尽衣裘了，夜半春寒特地回。
还杨恬天隐长官家集
冯山（宋代）

经世才高若命何，微茫骚雅寄编摩。纯音已落人间久，孤愤犹存集外多。

喜看仙巢鸣鸑鷟，重闻古匣奏云和。殷勤归秩非无报，谁为沉文吊汨罗。
野鹰来歌
赵文（宋代）

野鹰来，高台下。天寒鸟死狐兔伏，枯梢啄雪何为者。

宜城有酒煦尔寒，格高鞲暖肉不乾，终日臂尔夜宿安。

野鹰来，山中忍饥良独难。天阴日落雪模糊，有虎有虎雄当涂，两猿不饱睨我雏。

鹰不来，将奈何。
句 其二
杨万里（宋代）

立岸风大壮，还舟灯小明。
行路难·君不见明星映空月
钱起（唐代）

君不见明星映空月，太阳朝升光尽歇。
君不见凋零委路蓬，长风飘举入云中。
由来人事何尝定，且莫骄奢笑贱穷。
中和乐九章。歌中宫第五
卢照邻（唐代）

祥游沙麓，庆洽瑶衣。黄云昼聚，白气宵飞。

居中履正，禀和体微。仪刑赤县，演教椒闱。

陶钧万国，丹青四妃。河洲在咏，风化攸归。
戊戌元日三首 其一
方回（元代）

班春踰半月，献岁换新正。马动人声喜，星明晓意晴。

寒袪和气胜，病愈老身轻。七十二年事，沉吟暗自惊。
山居杂咏
尹伸（明代）

卜宅尽北阜，南见龙陀峰。
常疑万壑雨，声在几株松。
一蹬斜其下，杳与香城通。
青苔蚀屦痕，往还僧若农。
欲知朝暮心，赖得数声钟。
将口道中
刘学箕（宋代）

沙平路软足力健，麦细桑柔春意深。
绿水一湾浮野鶒，青山两岸唤幽禽。
句
樊预（宋代）

三声鼓角云中见，一簇楼台海上高。
诸公载酒贺余休致水村农卿有诗次韵
刘克庄（宋代）

陆海潘江莫测窥，手挥巧斩执神机。
昔如鲁野麟初获，今似辽天鹤独归。
外物何殊竿木戏，内丹不待药苗肥。
只愁户外蒲轮至，去坐狨鞯勿坐矶。
湖上呈虞仲房
张镃（宋代）

谒客冲泥路有声，笋舆风里转高城。
秋山正要一意看，晓日倍添双目明。
浅泺鸱盘思腐啄，孤汀鹤立念遐征。
世间似我诗多有，莫漫逢人道姓名。
满江红·今岁潇湘
李曾伯（宋代）

今岁潇湘，真个见、嘉平三白。圜闠里、无非和气，不知寒色。宇宙幻成清净境，了无一点红尘入。问太空、此瑞自何来，君王德。歌笑是，兔园客。辛苦是，鹅池役。任谢家儿女，赋嘲纷出。洗尽腥膻空万里，屏除螟螣深千尺。向此时、何以对梅花，呼欢伯。
次韵无言兄卜筑二首 其一
刘一止（宋代）

求田问舍岂徒为，晚悟前言不我欺。地占玉杯初应卜，门临苕水宛分枝。

乡关怪客归何早，圣主思贤降不迟。磊落胸中三万字，不应无意拯时危。
清明日忆诸弟
韦应物（唐代）

冷食方多病，开襟一忻然。终令思故郡，烟火满晴川。

杏粥犹堪食，榆羹已稍煎。唯恨乖亲燕，坐度此芳年。
花月吟效连珠体十一首 6
唐寅（明代）

高台明月照花枝，
对月看花有所思。
今夜月圆花好处，
去年花病月昏时。
饮杯酬月浇花酒，
做首评花咏月诗。
沉醉欲眠花月下，
只愁花月笑人痴。
病足
赵庚夫（宋代）

老病侵陵药不灵，雪窗灯火冷如萤。
未应安隐青莲足，便学蹁跹病鹤形。
意蛩梦中轻献璞，怒思天上去鞭霆。
露华不泡何堪惜，独念名山未遍经。
咏日
董思恭（唐代）

沧海十枝晖，悬圃重轮庆。蕣华发晨楹，菱彩翻朝镜。

忽遇惊风飘，自有浮云映。更也人皆仰，无待挥戈正。
初夏游八关寺
陈与义（宋代）

闭门睡过春，出门绿满城。
八关池上柳，絮罢但藏莺。
世故剧千蝟，今朝此闲行。
草木随时好，客恨终难平。
寺有石壁胜，诗无康乐声。
扶鞍不得上，新月水中生。
踏莎行·凤髻堆鸦
张魁（宋代）

凤髻堆鸦，香酥莹腻。雨中花占街前地。弓鞋湿透立多时，无人街问深深意。眉上新愁，手中文字。如何不倩鳞鸿去。想伊只诉薄情人，官中不管闲公事。
造化因心偈
晁迥（宋代）

赋象各由心，影响无欺诈。元无造化工，群生自造化。
眉寿六封卷为郭青师司马封君题 其一
张萱（明代）

登真八百正无涯，贤劫鸿濛阅岁华。雉膳久调仙掌露，麟袍长映习溪花。

一经已启千秋业，三祝还归万石家。闻道辟雍脩盛事，安车今又载姜牙。
春秋战国门。再吟
周昙（唐代）

下泽逢蛇盖是常，还如山上见豺狼。

国中有怪非蛇兽，不用贤能是不祥。
寄同上人
唐彦谦（唐代）

高高山顶寺，更有最高人。定起松鸣屋，吟圆月上身。

云藏三伏热，水散百溪津。曾乞兰花供，无书又过春。
扇子诗
李石（宋代）

未容谷雨泪胭脂，且趁晴风小小吹。
镜里日高酣睡起，也须瘦了一分肌。
偶咏
洪朋（宋代）

汴水日夜去，我心亦东流。如何向炎热，尚复此淹留。

京尘空扰扰，吾道本悠悠。赖得西江舸，今年下鄂州。
揭天谣九首 其四
周玄（明代）

湘人敲鼓迎二真，娃郎苕绾参差尘。东风剪雪绡绿水，半天斜露葡萄春。

竹根沿花铸明月，野坟死草泉幽咽。铜龙玉狗阍重重，东方不高眼穿血。
答林文之
刘克庄（宋代）

笔势翩翩渐入佳，晨檐怪得鹊查查。
劳谦君子方求益，老秃中书不梦花。
商颂以前殊简短，卫风而下稍淫哇。
鹤天鲸海无边际，莫费工夫纳百家。
送蕨与成父
赵蕃（宋代）

道人惠我南山蕨，颇带斋厨法酱香。
闻道城中少蔬供，急令健步走倾筐。
和束熙之论旧
王令（宋代）

当年龆龀偶同门，餬口重来已十春。
仰叹早成浑属子，始知老十尽输人。
火烟论友劳薰灼，桂蘖为生合苦辛。
待看圣贤堂奥去，愿持箕帚扫遗尘。
陈氏馆书怀
甘复（元代）

阶树夕含雾，冥冥鸟栖时。临轩独不寐，见月有馀悲。

旧游已陈迹，素志倍前期。守道古多贱，高世俗恒嗤。

君门献璞人，则足终何为。沮溺共忘世，千载名永垂。

薄才弃时用，窜迹宜东菑。明朝择广野，茇舍依茅茨。
纪会二首 其二
边贡（明代）

访旧春城白日斜，相逢词客尽名家。论文聚首元非约，忧国同心可是誇。

庭柏故留骢马步，槛风欲动海棠花。徘徊不尽莺鸣意，杳杳回骖接暝鸦。
贺新郎·心事知谁许
李处全（宋代）

心事知谁许。政吾曹、摛辞弄翰，邀凉蠲暑。节物於人俱可喜，今夕渠媚妩。笑曝腹、书生风度。河鼓天孙非世俗，纵惊云、急雨休轻诉。忆倾盖，便如故。

良辰欢意宽离绪。称仙家、瑶台缥缈，霓裳掀举。应想尘寰空怅望，月路谁曾隔阻。是处有、绮窗朱户。我爱五湖烟水阔，待扁舟、寻到支机处。访婺女，共嬃女。
龙冈张年兄分别德州赋二律 其二
黄廷用（明代）

与君曾醉琼林酒，回首芳春三十年。却忆论心匪旦暮，可堪分手各云烟。

冰胶尽舫离情合，风拂行旌别绪牵。未必此生无再会，壶公缩地为谁缘。
南山十二咏集古 其一 南山平
程敏政（明代）

陌上行人看石麟，三朝出入紫微臣。

桃花坞接啼猿寺，直到南山不属人。
寓居吴兴
曾几（宋代）

相对真成泣楚囚，遂无末策到神州。
但知绕树如飞鹊，不解营巢似拙鸠。
江北江南犹断绝，秋风秋雨敢淹留？
低回又作荆州梦，落日孤云始欲愁。
满庭芳（彭守生辰）
杨无咎（宋代）

节物争妍，江山改观，已闻春到萧滩。瑞烟和气，葱蒨接螺川。元是使君诞日，半千运、来踵三贤丞相刘公诗云，四百年间出三相。争相竞，谁知胜地，拜相有前山。

芳筵。开富寿，罗绮间簪组骈阗。正雪梅迎腊，霜月将圆。看取霜髯秀颊，人人道、平世神仙。调元手，阴功在继，八百定长年。
送莹老住灌溪 其二
周紫芝（宋代）

竹坡无物可关怀，只有青山眼为开。未识灌溪真面目，烦君著句画将来。
叹俗
陆游（宋代）

风俗陵夷日可怜，乞墦钳市亦欣然。
看渠皮底元无血，那识虞卿鲁仲连！
蝶恋花·百种相思千种恨
欧阳修（宋代）

百种相思千种恨，早是伤春，那更春醪困。薄幸辜人终不愤，何时枕畔分明问。
懊恼风流心一寸，强醉偷眠，也即依前闷。此意为君君不信，泪珠滴尽愁难尽。
出北关
姜夔（宋代）

吴儿临水宅，四面见行舟，
蒲叶浸鹅项，杨枝蘸马头。
年年人去国，夜夜月窥楼。
传语城中客，功名半是愁。
赋得萤远入烟流
张珊英（清代）

暑色望中收，遥空积翠浮。萤和微月上，烟趁晚星流。

照水时低影，迎风欲暂留。竹林深处好，切莫近帘钩。
擢第后入蜀经罗村，路见海棠盛开偶有题咏
郑谷（唐代）

上国休夸红杏艳，深溪自照绿苔矶。一枝低带流莺睡，

数片狂和舞蝶飞。堪恨路长移不得，可无人与画将归。

手中已有新春桂，多谢烟香更入衣。
醉落魄 洪仲鲁之江西，书以为别
周密（宋代）

寒侵径叶。雁风击碎珊瑚屑。砚凉闲试霜晴帖。颂菊骚兰，秋事正奇绝。

故人又作江西别。书楼虚度中秋节。碧阑倚遍愁谁说。

愁是新愁，月是旧时月。
水调歌头·自古清胜地
易祓（宋代）

自古清胜地，江带与山篸。夸娥擘此石鐪，不独岭之南。初见仙岩第一，再见砻岩第二，今见淡岩三。邱壑皆有分，品第不须谈。望前驱，陪後乘，破晴岚。出城一舍而近，峭壁与天参。不使尘埃涴脚，忽觉烟云对面，鹤驭可同骖。杖屦从归去，此乐湘潭。
次韵上酬郭慎求长官
慕容彦逢（宋代）

金盆驰问请阍人，邮信浮沈杳未闻。二十八言还寄我，一挥多谢管城君。
宿方家店
赵汝燧（宋代）

昏暮方投宿，敢嫌茅屋低。池清月易入，林密鸟争栖。

买酒春篘瓮，求蔬夜摘畦。路长莫贪睡，嘱仆早听鸡。
有所思一作长相思
王贞白（唐代）

芙蓉出水时，偶尔便分离。自此无因见，长教挂所思。
残春不入梦，芳信欲传谁。寂寞秋堂下，空吟小谢诗。
忆旧游
汤莱（清代）

夜深浑不寐，却对银蟾，故起新愁。遥怜当此际，梧桐清影，可为愁留。

惟问花香鸟语，春到倩谁收。只帘外青山，窗前流水，阅尽沉浮。

休休。回首处，将一种凄凉，暂付庄周。叹胜地不常，早荒台馀垄，三径全休。

纵使梦魂飞越，欲说也无由。料当年燕子，飞飞犹自觅南楼。
观瀑图
唐寅（明代）

一派银河倾碧落，耳根于此洗尘嚣。
要知尽日支吾处，五老峰前三峡桥。
吴越武肃正庙下作
胡天游（清代）

长鲸一剑八百里，落雁千都十四州。
河外赤符终奉汉，江陵玉马本朝周。
花开陌上香车杳，衣卷山前锦树秋。
安得英雄万强弩，天边更为转涛头。
赠吴立之谒选入都二首 其一
欧大任（明代）

敬亭山馆五车书，谒帝承明有直庐。酒态故怜嵇叔夜，赋才能让马相如。
凌山驿次湛内翰韵四首 其四
潘希曾（明代）

南裔行将尽，荒村仅自存。萧条村里驿，日午不开门。
八月十日夜梦登青城最高峰醮仙迷惘醮罢同羽
程公许（宋代）

崷崒孤岑碧四围，分明佳气是祠西。
星坛醮罢天如水，羽褐追祠月满溪。
真境可容兵劫坏，在涯长恐梦魂迷。
烟霞旧侣今谁在，还肯丹梯手共携。
再酬富公一绝
文彦博（宋代）

洛下衣冠今最盛，当年尚齿礼容优。惟公福寿并勋德，合是人间第一流。
芒种 其四
韩淲（宋代）

愧我粗官耗太仓，及瓜而代合耕桑。蚕筐阁了修秧马，老稚时时亦酒浆。
叶竹窗出示月中折枝桂花上有司马兰亭题字 其一
顾清（明代）

嫦娥宫殿隔人寰，玉户金箱夜不关。桂子定知何岁落，至今清影竹窗间。
念奴娇 其四
陈三聘（宋代）

馀霞飞绮，望长天、顷刻云容凝碧。今夕江皋风力软，明日波心碧白。

客舸东流，语离深夜，遣我新愁积。春融花丽，定知天相行色。

别后一纸乡书，故人相问，好趁秋鸿翼。空有佳人千点泪，锦字机中曾织。

利锁名缰，古今同是，谁失知谁得。来朝愁望，旧楼何处西北。
赠麻仲英
宋白（宋代）

宣毫歙墨川笺纸，寄与麻家小秀才。
七岁能吟天骨异，前生应折桂枝来。
小儿不畏虎
苏轼（宋代）

有妇人昼日置小儿沙上而浣衣于水者。虎自山上驰来，妇人衣皇沉水避之。二小儿戏沙上自若。虎熟视久之，至以首抵触，庶几其一就惧；而儿痴，竟不知。虎亦寻卒去。噫，虎之食人，先被之以威，而不惧之人，威亦无所施欤！
汴京纪事二十首 其十五
刘子翚（宋代）

天厩龙媒十万蹄，春池蹴踏浪花飞。
路人争看萧衙内，月下亲调御马归。
平都山硖中胜处余思欲一到而不能近得予弟书
晁公溯（宋代）

沙痕夜涨春流生，微风不起波纹平。
云间眩转失烟树，轻舟直下凫鸥惊。
橹声欲出含风湾，舟人已指平都山。
仙宫无人锁春日，苍烟漠漠松声寒。
谪仙宾天上寥廓，三百年来无此乐。
知君此游殆奇绝，硖中山川岂云恶。
昔年相期欲同往，流落空山阻清赏。
兴公虽不见天台，执笔犹能寄遐想。
奉和圣制次琼岳应制
李林甫（唐代）

东幸从人望，西巡顺物回。云收二华出，天转五星来。

十月农初罢，三驱礼复开。更看琼岳上，佳气接神台。
和吴赞府斋中十咏 其一 焦桐
萨都剌（元代）

怜尔抱奇质，无香已自焚。材高初偶得，音古更谁闻。

天海空遗操，冰霜见裂纹。中官方煮鹤，终得舍夫君。
喜大孙状元见访
魏野（宋代）

道同忘贵贱，陋巷每频看。
相见唯呼字，留题不著官。
狂吟无所忌，静坐有余欢。
却恨归公署，茅堂会宿难。
云居还值旱怀旧游寄杨文仲二首
王阮（宋代）

忆扶湘竹杖，共扣赵州关。
山好不容住，水流今载还。
却从天上下，似出镜中间。
笑问杨扶子，何时再得闲。
读甘露遗事
范成大（宋代）

上林辇路草青青，谁向凭高识圣情？
谩展东封图昼看，不如醲酒乱平生。
强饭
吴俊卿（清代）

强饭能驱病，禁寒惯典衣。打头朝雨下，梳发旅尘飞。

潮影白沈屋，石苔青刺扉。无人慰寥落，梁燕故依依。
猛虎行
郁植（清代）

猛虎突出势恒怒，不住深山踞当路。风高月黑闻啸声，四野行人尽回步。

一虎之猛尚可当，群狐假窃牙爪张。岂无壮士欲手搏，出门四顾心徬徨。

耽耽尔威谁养就，昔犹昏暮今白昼。瞑目从教凡兽惊，肥身那管饥民瘦。

虎兮虎兮知惧无？灞陵亭下秋草枯。飞将猝发金仆姑，石犹饮羽况尔乎？
安将军歌
刘原俊（明代）

安将军，紫髯铁面多战勋，猛气散作西山云。
前年红巾入城府，赤子满城谁父母。
将军血战城东门，五百健儿齐奋武。
更有大郎猛于虎，身属櫜鞬宝刀舞。
匹马夺桥入贼坞，杀贼尽作河边土。
将军父子真有功，今日浑如笔画空。
将军功，岂不好，弁山入云青不了。
点绛唇·又是年时
赵希亻丙（宋代）

又是年时，冷烟寒食梨花院。柳金拖线。一曲珠歌转。翠碧雕梁，风软帘通燕。何须劝。酒豪诗健。逸韵今重见。
三峡
苏泂（宋代）

三峡波涛壮，秋深鼓棹前。
飞空多陨石，失木有惊猿。
洒遍时时雨，晴开处处天。
篙工罢锣鼓，此地出神仙。
送年家子毛秋岑归窆祖茔余有同约至期不遂
戴亨（清代）

卜阡余负约，夙愿尔无违。洒我思乡泪，沾君返国衣。

越江孤棹远，燕塞早鸿飞。有梦随荒麓，相携上翠微。
嘉靖丙戌元宵燕集分得银字赋二十韵
黄佐（明代）

帝城三五夕，明月丽芳春。玉宇澄晖早，金枢泛滟新。

香车腾桂苑，缇骑出枫宸。陆海鱼龙混，天关虎豹驯。

烟花连凤野，箫鼓动鸿钧。乐事还同众，清光故可人。

弄芳珠作佩，步玉锦为茵。宝炬交蟾影，琼奁并兔轮。

风回歌舞地，香拂绮罗尘。鳌彩浮燕树，星球射汉津。

惰随虬箭晓，兴与鹤觞亲。对此开文会，因之仰德邻。

摽缨三益至，挥翰四筵陈。淑气回彤琯，清歌尽白蘋。

音徽嗟尔阔，契合道吾真。凫藻人争羡，骊珠世共珍。

花边青玉案，柳外紫纶巾。云户低圆壁，虹桥掩寸银。

赤霄繁健翮，沧海足潜鳞。共沐恩波洽，追欢莫厌频。
偕王道观雪中联句 其十一
黄裳（宋代）

比洁须延月，闻香不掩梅。载涂人艮趾，入领我咸脢。
小园招隐
钱起（唐代）

支离鲜兄弟，形影如手足。但遂饮冰节，甘辞代耕禄。

斑衣在林巷，始觉无羁束。交柯低户阴，闲鸟将雏宿。

穷通世情阻，日夜苔径绿。谁言北郭贫，能分晏婴粟。
邬文伯归自邵阳
赵汝燧（宋代）

宾主西游久，赓诗日日传。交情谁似此，归兴忽翩然。

楚岸猿吟树，湘江月载船。我穷君更甚，相助愧无钱。
冬日都中杂咏 其三
张晋（清代）

人生论聚散，有如天上云。风吹无端合，亦复无故分。

荔浦我好无，频年感离群。谁知因索米，复此共论文。

此游亦偶然，此会知难久。莫问后日期，且共樽前酒。

相期各努力，好秘千金帚。悠悠世上名，无用等刍狗。
山中寄友人
李九龄（唐代）

乱云堆里结茅庐，已共红尘迹渐疏。

莫问野人生计事，窗前流水枕前书。
野步即事
释文珦（宋代）

叠巘复平原，行行足力烦，
野程难较里，旅食暂依村。
枣熟儿童聚，禾收鸟鹊喧。
徘徊顾风景，不觉念丘园。
偈颂一百零二首
释绍昙（宋代）

无量劫来，七颠八倒。
打破虚空，全身入草。
捣练子·晚景，调寄捣练子
王照（宋代）

新雨后，碧天长。秋入苍葭一味凉。独坐移时云水静，月钩斜挂柳梢黄。
无调名 赠风翔酒郎中
马钰（金朝）

杜康造底。昔日文君，当垆沽底。蓦想古业毕卓，亲曾偷底。

是刘伶，十分偏爱底。帝前李白曾吐底。栾巴起慈，救火遥噀底。

司马相公，常常专专诫底。又争知，是郎中贵姓底。
水龙吟·素鸾飞下青冥
周密（宋代）

素鸾飞下青冥，舞衣半惹凉云碎。蓝田种玉，绿房迎晓，一奁秋意。擎露盘深，忆君凉夜，暗倾铅水。想鸳鸯、正结梨云好梦，西风冷、还惊起。应是飞琼仙会。倚凉飙、碧簪斜坠。轻妆斗白，明珰照影，红衣羞避。霁月三更，粉云千点，静香十里。听湘弦奏彻，冰绡偷翦，聚相思泪。
访杨云卿淮上别墅
释惠崇（宋代）

地近得频到，相携向野亭。
河分冈势断，春入烧痕青。
望久人收钓，吟余鹤振翎。
不愁归路晚，明月上前汀。
笔溪
李廌（宋代）

张生古狂夫，草圣称豪迈。
纵横意有得，野马御风快。
醉醒忽惊神，自以不可再。
乃知高世能，至理适有在。
况夫穷年华，朝夕精拣汰。
期兹笔溪水，色变昆仑派。
寄赠陈侯短歌并柬项性高陈宗舜二进士
刘崧（元代）

陈侯昔尹兴国时，为政喜尚清而夷。讼庭无人山鸟下，蒲鞭日挂甘棠枝。

闻君佳誉喧两耳，玉树亭亭照秋水。至今父老称诵之，满县春风散桃李。

锦袍羽箭乌角弓，身骑官马如飞龙。只今出入宰相府，帐下貔虎皆骁雄。

羡君多才仍好武，轻骑能冲阵如雨。酒酣肝胆向人倾，起拂吴钩坐中舞。

我有狂客陈村民，为言昔者长相亲。幕宾况有项文学，安得一见清心尘。

潋江沙晴秋草绿，却望崆峒歌伐木。王郎定棹酒船过，我行不归将奈何。
亦好园菊花盛开为赋二绝
喻良能（宋代）

穷秋篱落日萧萧，浅笑临风画亦劳。
彻骨清寒香未了，落英犹更入离骚。
和天庆观醮宿
韦骧（宋代）

璧月团团彻晓明，琳宫深邃寂无声。传闻此夜曾斋宿，读著新诗骨也清。
鲜于谏议挽词三首 其二
范纯仁（宋代）

命矣才中寿，天乎丧哲人。逢时身已病，达晚志难伸。

清俭贫弥乐，文章老更醇。贻谋有馀庆，孙子自振振。
南山观梅
张嵲（宋代）

春雪欲垂地，春水轂纹浮。
乱山无人到，梅花供客愁。
轻风侧乌帽，韶序欺白头。
攀条记旧赏，嗅蘂悲前游。
斜日忽反照，烟华风际流。
已叹繁华盛，俄观青荫稠。
沉吟两京路，恻怅濒汉洲。
尚想万玉妃，清樽交献酬。
天涯叹憔悴，览物空夷犹。
饮罢不能赋，临风三叹休。
将谒延庐州行至板桥忽病而止复还建康以五诗
赵蕃（宋代）

数载炎州不惯寒，并江已怯瘦栾栾。
旧识淮南今更老，绝知于此亦良难。
台城路 蓬山秋夜
杨璿华（清代）

小园一夜西风急，羁怀更添寂寞。败叶敲窗，清寒惊梦，顿起闲愁万斛。

鸥盟摇落，况雁序无多，又分南北。自拥罗衾，静看冷月透帘幕。

霜毫写就新句，但知音别后，谁和新曲。灯暗砧残，天空籁静，听尽千山落水。

柔情难托，怅拾翠吟红，旧时行乐。回首前游，几人能再续。
次韵唐彦猷华亭十咏其三吴王猎场
王安石（宋代）

吴王好射虎，但射不操戈。
匹马掠广场，万兵助遮罗。
时平事非昔，此地桑麻多。
猛兽亦已尽，牛羊在田坡。
泗上早发
许棠（唐代）

独起无人见，长河夜泛时。平芜疑自动，落月似相随。

楚外离空早，关西去已迟。渔歌闻不绝，却轸洞庭思。
颂古二十四首
释胜（宋代）

握七星刀寻作者，倒司农印对冤雠。
当阳一句分宾主，九曲黄河水逆流。
夜游宫 暝憩会仙桥，土人云：春时犹有桃花流出也
易顺鼎（清代）

竹路还鸣暗水，问流出、空山何意。应为桃花恋人世。

漫相思，旧渔郎，浑老矣。

小坐幽篁里。看松顶、月飞清气。万绿中间一亭子。

有谁知，抱孤琴，来到此。
逐宁府始见平川，喜成短歌
范成大（宋代）

峡之西，逐之东，
更无平地二千里，惟有高山三万重。
不知谁人凿混沌，独此融结何其工
我本江吴弄水月，忽来踏偏西南峰。
不知尘界在何许？但怪星辰浮半空。
直疑飞入蝶梦境，此岂应有人行踪？
今朝平远见城郭，去是东川军府雄。
原田坦若看掌上，沙路净如行镜中。
芋区粟垄润含雨，楮林竹径凉生风。
将士懽呼马蹄快，康庄直与锦里通。
关年崎岖得夷路，一笑未暇怜飘蓬。
追和东坡梅花十绝
王之道（宋代）

真香暗逐微风远，疏影低随淡日斜。
好在黄昏清浅意，一时收拾付诗家。
轰厩驿乘潮顺风北下
陆深（明代）

人生快心事，风水送归舟。况复青山曲，频过碧树洲。

草深藏乳鸭，波远没轻鸥。苦爱观风地，终惭为国谋。
比丘观音赞
刘崧（元代）

补陀如如，人天具瞻。现真实相，不假庄严。如莲得水，灌溉滋悦。

如水注瓶，表里洞彻。光弥觉海，香满旃檀。得大自在，作如是观。
归朝欢
辛弃疾（宋代）

书不借出

万里康成西走蜀。药市船归书满屋。有时光彩射星躔，何人汗简雠天禄。好之宁有足。请看良买藏金玉。记斯文，千年未丧，四壁闻丝竹。

试问辛勤携一束。何似牙签三万轴。古为不作借人痴，有朋只就云窗读。忆君清梦熟。觉来笑我便便腹。倚危楼，人间何处，扫地八风曲。
清明登奉先城楼
罗衮（唐代）

年来年去只艰危，春半尧山草尚衰。四海清平耆旧见，

五陵寒食小臣悲。烟销井邑隈楼槛，雪满川原泥酒卮。

拭尽贾生无限泪，一行归雁远参差。
泰山对酒赠冯琢吾少宰
于慎行（明代）

晨登泰山坂，四顾何茫茫。浮云蔽若木，旭日开扶桑。

阴晴倏忽蔽，登顿多苍黄。长风四面至，烈烈吹我裳。

客子驾言迈，行行陟帝乡。前有一尊酒，临此万仞冈。

绸缪亦何念，展转不尽觞。结交眷金石，怅别怀参商。

高举步万里，游目涉四荒。其雨怨杲日，若济思舟航。

努力事明主，庶令泰道昌。
寄题开福院白莲堂
张景脩（宋代）

玉色荷花自是仙，道人更慕远公贤。
此生欲结东林社，求取新诗十八篇。
长相思
周密（宋代）

灯辉辉。月微微。帐暖香深春漏迟。梦回闻子规。

欲成诗。未成诗。生怕春归春又归。花飞花未飞。
满江红·记当年时
陈德武（宋代）

记当年时，离筵上、把梅花折。还经尽、江南烟雨，淮阳风雪。寒食清明都过了，看看又到端阳节。倚阑干、屈指数流光，经年别。心一寸、愁肠结。千里梦、三更月。□晓来寒透，不堪愁绝。羞见慈乌啼反哺，厌闲乳燕调新舌。睹禽物、愈觉倍伤情，归心切。
和祖择之学士袁州庆丰堂十咏 其八
陈诜（清代）

道院今犹古，閒中事可书。鹭鸥驯不去，谁可得亲疏。
清明日雨雪，来早晴霁二首
杨万里（宋代）

清明一雨坏花时，梅杏樱桃总脱枝。
挽住落英供细舞，东风犹自妒游丝。
夏公酉家藏老高村田乐教学图
郭祥正（宋代）

高生妙画世所知，君藏两幅尤瑰奇。春回老柳未全绿，和气盎盎微风吹。

负暄当案谁氏子，坐以训诂传童儿。麻鞋破穿十指露，纻衫短袖乌巾攲。

眼吻开张手捉笔，叱怒底事扬其威。两童分争迭相挽，彼二稚子傍观窥。

一童独卧守书卷，性习已见分醇醨。皤然老叟醉兀兀，二孙侧立犹扶持。

馀皆伶官杂村妓，插笛放鼓陈威仪。三犬奔来吠欲齧，二人惊顾方攒眉。

伶家有子少亦黠，两手据鞍驴载之。尊卑向背极精妙，精妙得以意思惟。

田翁丰年固取乐，又能教子勤书诗。德泽涵濡赋敛绝，致我鼓腹咸熙熙。

画工亦画太平事，谁欲扰之生乱离。高生高生，不独爱尔之妙笔，对此颇思三代时。
郡城西楼
李攀龙（明代）

使君杯酒郡城楼，倚槛高临落日愁。河朔浮云连巨麓，太行春雪照邢州。

自怜叔夜常多傲，无那相如故倦游。画省少年人所羡，风尘岂亦念淹留。
寄题僧院庭竹
林逋（宋代）

岑寂宝坊清夜月，几移疏影上跏跌。
更怜斋罢闲看处，一日还应不可无。
与李羽甫索秋海棠漫成二绝 其一
林枝桥（明代）

未讶风流俭铁枝，偏嫌荏弱是垂丝。零星少许拈秋意，清杀襄阳五字诗。
齐天乐 西湖雪霁，泛舟湖心亭，绕孤山麓而返
黄燮清（清代）

脱裘聊买西湖醉，村醪乍添新价。远寺藏红，荒汀冻碧，一二闲鸥潇洒。

芦黏絮惹。问鹤氅寻梅，蹇驴谁跨。点缀苍寒，隔烟剩有钓鱼者。

清游更谁领略，浩然凝望眼，幽景难写。秃树琼装，层楼玉耸，除是云林能画。

青山睡也。笑傅粉残妆，夕阳催卸。可惜南屏，晚钟容易打。
南乡子·束发领西藩
赵葵（宋代）

束发颂西藩。百万雄掌握间，
召到庙堂无一事，遭弹。昨日公卿到日间。

拂晓出长安。莫待西风割面寒。
羞见钱塘江上柳，何颜。瘦仆牵驴过远山。
古乐府
姜夔（宋代）

甚欲逐郎行。畏人笑无媒。
日日东风起，西家桃李开。
好事近
张元干（宋代）

华烛炯离觞，山吐四更寒月。公子唾花枝玉，尽一时豪杰。

三冬子若读书灯，想见太清绝。纸帐地炉香暖，傲一窗风月。
木香花
张舜民（宋代）

广寒宫阙月楼台，露里移根月里栽。
品格虽同香气俗，如何却共牡丹开。
浣溪沙·麻叶层层檾叶光
苏轼（宋代）

麻叶层层檾叶光，谁家煮茧一村香。隔篱娇语络丝娘。
垂白杖藜抬醉眼，捋青捣麨软饥肠。问言豆叶几时黄。
济上四贤咏 崔录事
王维（唐代）

解印归田里，贤哉此丈夫。少年曾任侠，晚节更为儒。

遁迹东山下，因家沧海隅。已闻能狎鸟，余欲共乘桴。
送夔漕王宗望蟠叟大夫赴阙
冯山（宋代）

君子不苟然，每以中道居。处身概有常，为吏形其馀。

太原大夫公，使蜀元丰初。蜩螗沸清昼，交道狼与狙。

公时于其间，素蕴唯所摅。纷扰目不瞬，开济心自如。

蜀人恃以安，至今芬名誉。更驾漕三峡，应手民瘼除。

适逢惠泽新，禁网阔且疏。攫噬化为麟，奔驰不能车。

公无异他日，法度方得梳。均齐即人心，简易平徭书。

天边促严召，岁晚巾归舆。老成坐庙堂，收实攘浮虚。

有常岂易得，得见将已欤。行看步台省，自可风簪裾。

非才共封略，况旧游门闾。赠行期有知，知公当知予。
醉起
许棐（宋代）

午醉醺醺到日晡，起呼茶盌炷熏炉。隔窗几点敲花雨，子细听时却又无。
教条示龙场诸生
王守仁（明代）

诸生相从于此，甚盛。恐无能为助也，以四事相规，聊以答诸生之意。一曰立志，二曰勤学，三曰改过，四曰责善。其慎听毋忽！

立志

志不立，天下无可成之事。虽百工技艺，未有不本于志者。今学者旷废隳惰，玩岁愒时，而百无所成，皆由于志之未立耳。故立志而圣，则圣矣；立志而贤，则贤矣；志不立，如无舵之舟，无衔之马，漂荡奔逸，终亦何所底乎？昔人有言：“使为善而父母怒之，兄弟怨之，宗族乡党贱恶之，如此而不为善，可也。为善则父母爱之，兄弟悦之，宗族乡党敬信之，何苦而不为善、为君子？使为恶而父母爱之，兄弟悦之，宗族乡党敬信之，如此而为恶，可也。为恶则父母怒之，兄弟怨之，宗族乡党贱恶之，何苦必为恶、为小人？”诸生念此，亦可以知所立志矣。

勤学

已立志为君子，自当从事于学。凡学之不勤，必其志之尚未笃也。从吾游者，不以聪慧警捷为高，而以勤确谦抑为上。诸生试观侪辈之中，苟有“虚而为盈，无而为有”，讳己之不能，忌人之有善，自矜自是，大言欺人者，使其人资禀虽甚超迈，侪辈之中有弗疾恶之者乎？有弗鄙贱之者乎？彼固将以欺人，人果遂为所欺，有弗窃笑之者乎？苟有谦默自持，无能自处，笃志力行，勤学好问；称人之善，而咎己之失；从人之长，而明己之短，忠信乐易，表里一致者，使其人资禀虽甚鲁钝，侪辈之中，有弗称慕之者乎？彼固以无能自处，而不求上人，人果遂以彼为无能，有弗敬尚之者乎？诸生观此，亦可以知所从事于学矣。

改过

夫过者，自大贤所不免，然不害其卒为大贤者，为其能改也。故不贵于无过，而贵于能改过。诸生自思，平日亦有缺于廉耻忠信之行者乎？亦有薄于孝友之道，陷于狡诈偷刻之习者乎？诸生殆不至于此。不幸或有之，皆其不知而误蹈，素无师友之讲习规饬也。诸生试内省，万一有近于是者，固亦不可以不痛自悔咎，然亦不当以此自歉，遂馁于改过从善之心。但能一旦脱然洗涤旧染，虽昔为盗寇，今日不害为君子矣。若曰吾昔已如此，今虽改过而从善，将人不信我，且无赎于前过，反怀羞涩疑沮，而甘心于污浊终焉，则吾亦绝望尔矣。

责善

“责善，朋友之道”；然须“忠告而善道之”，悉其忠爱，致其婉曲，使彼闻之而可从，绎之而可改，有所感而无所怒，乃为善耳。若先暴白其过恶，痛毁极诋，使无所容，彼将发其愧耻愤恨之心；虽欲降以相从，而势有所不能。是激之而使为恶矣。故凡讦人之短，攻发人之阴私以沽直者，皆不可以言责善。虽然，我以是而施于人，不可也； 人以是而加诸我，凡攻我之失者，皆我师也，安可以不乐受而心感之乎？某于道未有所得，其学卤莽耳。谬为诸生相从于此，每终夜以思，恶且未免，况于过乎？人谓“事师无犯无隐”，而遂谓师无可谏，非也；谏师之道，直不至于犯，而婉不至于隐耳。使吾而是也，因得以明其是；吾而非也，因得以去其非。盖教学相长也。诸生责善，当自吾始。
雪
苏泂（宋代）

穷冬那得许奇观，疑怪重衾夜更寒。
正烂漫花随处有，不坚牢更暂时看。
上章谒帝应留得，下令教儿莫扫乾。
岐路杨朱定垂泣，东西南北总漫漫。
仪真馆中暑一百韵
郝经（元代）

五载淹江馆，三年错雨旸。热中蒸滞气，涸辙断枯肠。

黑井盐煎火，红炉铁鍊钢。帡幪加诞罔，坎窞触机张。

直壮无身慊，穷坚著命当。鼻烟从燎炬，沟汗尽翻浆。

噎塞难通七，摧颓懒揭裳。沾濡粘敝屣，毒螫上空床。

甑拥轮囷肉，瓶熬觱沸汤。噞喁气尤偃，叫吼怒如狂。

晓瘴煤生柱，晴霾土抹墙。片云遮日薄，疏雨洒晴忙。

荧惑凝青血，长庚迸赤芒。槁天高破碎，乾月死昏黄。

翕熇浑无露，萎焦似有霜。燕呀栖不垒，鸢跕堕难翔。

雷殷轰蚊塔，沙生闇𧌒枪。飞萤空自爝，战蚁竟深藏。

盘礴摧腰脊，低垂塌目眶。本来观化日，谁使遇愆阳。

风土闻南国，江山异朔方。岂期惟酷烈，无处别炎凉。

故国包全晋，吾家压太行。高寒雄地势，潇洒静云庄。

六月衣冠冷，千年草木香。长松撼潮海，绝壁隐虚堂。

却到燕山北，行歌易水傍。雁霜彫夏木，鸠雨润春桑。

聘币辉光重，徵车道路长。沙陀瞻帝里，雪谷拜天王。

的皪星衔冻，严凝日隐光。群雄奋冰窟，六合入毡囊。

半世无蒸湿，于今重祸殃。襟裾堆蚤虱，肘腋沸蜩螗。

岂免泥涂辱，还令羽翮戕。甘言虽未已，毒手益难量。

夹栅仍规觇，重围更限防。堑门深虎圈，击柝闹鱼榔。

钳逼炉锤密，枝梧觜吻荒。釜鬵烹则易，刀俎食非强。

气数俱臻极，天人尽反常。旱灾绵岁月，祸本入膏肓。

重怒非长策，佳兵甚不祥。捓揄肆岩阻，鄙外极戎羌。

信誓犹然在，明徵固未妨。但令心匪石，尽自口如簧。

喟叹愁仍积，吁嗟气不扬。行人竟何罪，国体岂无伤。

反己私尤责，知微实愧惶。逢时当际会，援溺止怀襄。

自缚悬难解，输人律否臧。恧心煨肺腹，畏景急炮煻。

欲掘阴山鼠，翻思雪窖羊。履危从蹇剥，挺节不低昂。

伊昔当崇庆，金源复靖康。白虹缠帝座，紫电激天狼。

傅说骑箕尾，王良策驷房。一龙轰霹雳，万马快腾骧。

历块无完国，蜚锋举断吭。才闻过燕赵，又已出河湟。

此际通和好，惟时正扰攘。浑如沃薪火，大似堰流糠。

狼藉三峰败，颠连五国亡。济师攻汴蔡，徼节到馀杭。

海上盟空阔，城南事渺茫。剑关开要害，淮海失城隍。

㝢县馀骸骨，乾坤一痏疮。百年血肉运，万里战争场。

边将徼功赏，兵人藉糗粮。居然忘厄会，但请复侵疆。

虎怒宁须激，鲸吞更请尝。肌膏坐销铄，节钺漫荧煌。

破屋浑生薍，方畦孰插秧。蘼芜没洲渚，潢潦漫陂塘。

莽苍人何在？阴森鬼正伥。雁兵秋滚滚，鱼窟夜遑遑。

岂忍仍挤石，无为更药疡。欃枪闹三纪，丝枲紊千箱。

已乱仁明出，中兴祚胤昌。胜残须必世，奕叶始呈芳。

秦府凤鳞质，周家金玉相。河山收杀气，云汉焕文章。

潜邸人皆仰，春宫德益彰。厌兵符太母，归马劝先皇。

礼乐尊周孔，声名慕汉唐。恢弘张治具，突兀振乾纲。

骏发渝平急，铺敦大命将。奉书祇局蹐，驰驿敢彷徨。

加额人皆贺，摩肩众所望。只今全父子，无复痛孤孀。

延入拘营垒，周罗匝庑廊。只将人桎梏，不用铁锒铛。

龙节埋泥阱，狐涎汩土𤭛。焚身无取齿，避灶岂争炀。

炎赫惟加炽，风飙不许凉。祗愁化灰烬，何处荐圭璋？

天问终无语，冥搜未易详。艰屯果谁敢？坏乱实难匡。

有赋誇鹦鹉，无媒献骕骦。何当快风雨，吹去卧沧浪。
快阁僧房赏瓶中牡丹赋呈王使君
刘崧（元代）

折得新花马上归，天香撩乱入春衣。玉栏霜晓寒初破，金谷云晴暖欲飞。

宴罢最宜灯下见，乱馀应怪草间稀。洛阳池馆今何似，谁与题诗送夕晖。
点绛唇 前题。代景姜作
邓瑜（清代）

无恙湖山，那年曾记分离日。换红移碧。风景从头忆。

尺幅传来，红是销魂色。天涯隔。峭寒同怯，休傍阑干立。
周德言游小庐山观余壁间诗次韵示教走笔奉谢 其二
徐瑞（宋代）

兰茗寻旧题，愧我昔好径。妙语为湔祓，清越泗滨磬。
蓝宪所送牡丹道远失时颇多枯槁
洪适（宋代）

殷勤人有信，惊喜得花饶。可惜三冬晚，来从千里遥。

根荄愆润泽，牙檗顿枯焦。傥有更生路，宁辞楚些招。
枣下何纂纂二首·其一
王胄（隋代）

柳黄知节变，草绿识春归。
复道含云影，重檐照日辉。
送王成宪归苏州省母得难字
李东阳（明代）

晓风残雨送春寒，一曲离歌意未阑。都尉府中新捧檄，侍郎门下旧弹冠。

贫怜菽水为欢易，老觉江湖见面难。已办彩衣随画舫，风流未数晋潘安。
忆西湖
释行海（宋代）

水北云南最好春，柳桥花架污芳尘。
如今老大情遍懒，分付江山与后人。
次韵乔江州琵琶亭诗二首
岳珂（宋代）

共生壬子两仙翁，不为离春惜断蓬。
铁拨鹍弦遗响在，绣衣龙断赏音同。
穆曹技埒名俱胜，唐宋诗传句并工。
击断云篦定谁是，茫茫江月思何穷。
和仲实秋兴
牟巘五（宋代）

金飙吹暑顿然清，闻早空庭一叶惊。
拄颊偏宜对朝爽，挥毫正好赋秋声。
镜中髯短休烦镊，壁上弦閒不受檠。
志士由来多慷慨，何如百啭听莺鸣。
游太玄道院访尹鍊师琴所师辞以入室不及见
陈泰（元代）

塘蒲翳晨绿，径卉分春妍。入门见龛灯，白日如悟玄。

我从落喧嚣，净地长无缘。平时山中景，遇眼谁复怜。

道人闽令家，著论穷清坚。荆扉围松竹，三叩神凄然。

咫尺不吾论，况彼飞空仙。
长相思
郭钰（元代）

长相思，相思者谁？自从送上马，夜夜愁空帏。晓窥玉镜双蛾眉，怨君却是怜君时。

湖水浸秋藕花白，伤心落日鸳鸯飞。为君种取女萝草，寒藤长过青松枝。

为君护取珊瑚枕，啼痕灭尽生网丝。人生有情甘白首，何乃不得长相随。

潇潇风雨，喔喔鸣鸡。相思者谁？梦寐见之。
宁都赵令君贻贶五言四首意索余和不可虚辱如
曾丰（宋代）

江西穷处县，松竹勿嫌深。
簿领尘中坐，溪山好处吟。
鸣弦人异调，把酒月同斟。
倘有可书事，闲收入志林。
赠宝胜主僧
李处权（宋代）

木落山重重，溪长雨霏霏。
云惨伤客容，风饕裂征衣。
我行已千伤，恨无羽翰飞。
倒帆近古寺，烟钟深翠微。
明轩快远目，俛仰涵清辉。
上人惠休辈，道眼与世遗。
匡床竹火炉，翛然自忘机。
余生尚奔迫，所遇非所依。
天地兵革满，乡关音信稀。
拊膺坐长啸，岁晚将安归。
蝶恋花·杏靥桃腮俱有靦
王之道（宋代）

杏靥桃腮俱有靦。常避孤芳，独斗红深浅。犯雪凌霜芳意展。玉容似带春寒怨。分得数枝来小院。依倚铜瓶，标致能清远。淡月帘栊疏影转。骚人为尔柔肠断。
鞍子岭
张谦宜（清代）

前岭下陂陀，驿路疑中断。峡转地轴开，山形又一变。

遵路复前驱，平芜睇远岸。驭者正扬鞭，冈阜重相见。

覆甑各低昂，菁葱而峭茜。一笑下长辕，徐行将过半。

回首望复岚，烟横如匹练。借问跨石鞍，何如马道栈。
范元长寄示刘野夫满庭芳曲因用其语戏呈
赵鼎（宋代）

暮年身计酒葫芦，定是前身刘野夫。他日烂柯山下见，俨然一部黑髭须。
山居七咏·中隐洞
方岳（宋代）

终南少室苦跻攀，已入先生一笑间。
不学刘安便仙去，屋边尽自有佳山。
次韵六安魏明府三首 其一
陈舜俞（宋代）

故人方信落江东，开解愁颜与病悰。自笑漫生湖海上，略无豪气似元龙。
满江红（饯林府判）
徐鹿卿（宋代）

斗大横江，旧曾著、周程夫子。谭道处，疏梅迎笑，双松延翠。百载高风勤景仰，数椽老屋重经始。更大书、留与后人看，公归矣。
秋胡行 其五
颜延之（南北朝）

勤役从归愿，反路遵山河。昔辞秋未素，今也岁载华。

蚕月观时暇，桑野多经过。佳人从所务，窈窕援高柯。

倾城谁不顾，弭节停中阿。
送友人使元
黎括（元代）

驿路三千君据鞍，海门二十我还山。中朝使者沧江客，君得功名我得閒。
枕上偶成
胡仲参（宋代）

客楼萧索抱愁眠，雁过声声到枕边。
念脚动如鱼拨刺，吟身寒似鹭联拳。
匣中幸有刘琨剑，囊里犹余杜老钱。
忽忆西山山下路，夜深霜露滴松秆。
古诗二首
陶应靁（宋代）

晨选期门士，大猎南山阳。
白日照旌旗，咫尺临清光。
之子才且照，结发在戎行。
控弮拉羆虎，馀勇殊未央。
回车宴五柞，举烽令行觞。
禾黍被中野，松柏生高冈。
借问何所思，所思在冀方。
彼美冀方士，安得同翱翔。
峨峨切云冠，奕奕夫容剑。
扬扬徒旅繁，济济驾紫燕。
行行向双阙，去上未央殿。
君明臣亦良，四海毕清晏。
斋房多灵芝，郊薮凤凰见。
群臣亦何为，称功劝封禅。
中夜整冠带，览彼明月光。
屏营不能寐，忧心独怦怦。
危坐待月发，牵牛直南荣。
盈庭树兰蕙，芬香日凋零。
客行随所适，感物怀故乡。
朝发雁门道，夕入兰台宫。
佳宾会若云，列鼎吹笙簧。
终岁极燕乐，保己有馀庆。
白莲
杨万里（宋代）

井花新插白芙蕖，坐看纷纷脱雪肤。自拾落英浮水面，玉舟撩乱满江湖。
达磨赞二首
释普度（宋代）

竺国太平思泛海，中华祸起向东来。
当时不遇梁天子，只好深深掘地埋。
乐府杂拟
黄彦平（宋代）

青青佳蔬色，春事幽人家。
为政一畦足，葱韭纷菁华。
贫士食有经，愿欲不得奢。
鲑种二十七，笾豆无添加。
寒翠濯露雨，甘芳供齿牙。
菜花亦不恶，何独爱桃花。
相逢狭路间
沈约（南北朝）

相逢洛阳道。
击声流水车。
路逢轻薄子。
竚立问君家。
君家诚易知。
易知复易忆。
龙马满街衢。
飞盖交门侧。
大子万户侯。
口子飞而食。
小子始从官。
朝夕温省直。
三子俱入门。
赫奕多羽翼。
若若青组纡。
烟烟金铛色。
大妇绕梁歌。
口妇回交织。
小妇独无事。
闭门聊且即。
绿绮试一弹。
玄鹤方鼓翼。
偈颂二十四首
释智遇（宋代）

朕闻上古，其风朴略。
王言如丝，谁敢不听。
忽有人问鄮山，只向他道，
风门海口，当风抵浪，
也须是个人始得。
明月篇
傅玄（魏晋）

皎皎明月光，灼灼朝日晖。昔为春蚕丝，今为秋女衣。

丹唇列素齿，翠彩发蛾眉。娇子多好言，欢合易为姿。

玉颜盛有时，秀色随年衰。常恐新间旧，变故兴细微。

浮萍本无根，非水将何依。忧喜更相接，乐极还自悲。
送林文学自三水迁夹江令二首 其二
卢龙云（明代）

为忆春风岭外覃，分携犹自意难酣。传经并美三鳣兆，博古多从二酉探。

奇字久无嘲尚白，诸生应有谢成蓝。相从不尽临岐思，此地留传即道南。
贞女峡
韩愈（唐代）

江盘峡束春湍豪，雷风战斗鱼龙逃。
悬流轰轰射水府，一泻百里翻云涛。
漂船摆石万瓦裂，咫尺性命轻鸿毛。
慰张石山幼子亡
卫宗武（宋代）

无子虽可悲，有子未为喜。
断以释子言，莫非假合耳。
杜陵咏为麟，瑞物能有几。
昌黎谓之枭，恶德乃类是。
无之恐无后，有之亦为累。
苟非弗克肖，曷若听其逝。
颜路之亡回，宣尼之丧鲤。
此皆长而贤，痛甚于幼死。
夷甫虽尝云，情钟在我辈。
过哀亦奚为，巡有复生理。
子夏空失明，季札号知礼。
吾友方盛年，何忧乏良嗣。
钱若赓断鹅
褚人获（清代）

明万历中，钱若赓守临江，有异政。有乡人持一鹅入市，寄店中后他往。还，索鹅，店主赖之，云：“群鹅我鹅也。”乡人不平，讼于官。公令人取店中鹅，计四只，各以一纸，给笔砚，分四处，令其供状。人莫不讶之。食顷，使人问鹅供不？答曰：“未。”又顷，下堂视之，曰：“状已供矣。”手指一鹅曰：“此乡人鹅。”众人怪之，守曰：“乡人鹅食草，粪色青；店鹅食谷粟，粪色黄。”店主服罪。
煮茶声
谢宗可（元代）

龙芽香煖火初红，曲几蒲团听未终。瑞雪浮江喧玉浪，白云迷未响松风。

蝇飞蚓窍诗怀醒，车绕羊肠醉梦空。如诉苍生辛苦事，蓬莱好问玉川翁。
赠孔止武横州学正 其三
金幼孜（明代）

御沟新涨雨初晴，杨柳毵毵啭早莺。朝罢都门一相送，故乡回首不胜情。
奉和鲁望四明山九题。过云
皮日休（唐代）

粉洞二十里，当中幽客行。片时迷鹿迹，寸步隔人声。

以杖探虚翠，将襟惹薄明。经时未过得，恐是入层城。
复游鄞江
高鹏飞（宋代）

欲扣山扉汲野泉，支筇眼驻柳阴边。苦无平地休穿屐，待有轻阴却放船。

孤笛叫开云里月，一竿撑破水中天。舟人相戒低声语，沙上恐惊鸥鹭眠。
西归七首次韵和泗州十五叔父四
晁补之（宋代）

浮云如游尘，倏忽蔽白日，
登高念摇落，岁暮一何疾，
东陵种瓜事，富贵宁可必，
人生无南北，行乐时易失，
戏呈喻叔奇丈
赵蕃（宋代）

平生喻工部，许我诗盟与。
迩来每见每匆匆，倚赖深春间归路。
问我自行何所去，告以吴门当小住。
问公公有故人否，为我略营薪水助。
欣然惠我书一纸，为我殷勤谈所以。
我云素书难送汝，并复因之陈骩骳。
公言于我则厚矣，枫落吴江自为累。
幸逃乌有一先生，犹胜东城老居士。
和渔翁四绝
刘黻（宋代）

沧波万顷即良田，一舸东西卧碧天。
鬓发如银长是醉，不知生甲是何年。
偈颂一百零四首
释绍昙（宋代）

有一物，全机用。
尘劳之俦，如来之种。
轻若鸿毛轻，重若丘山重。
乳峰信手拈来，点破劳生尘梦。
刚被秋虫落叶知，清声戛玉寒，
翠色黄金弄。虽然不直分文，
掷地金声，令人惊悚。
夜警
赵济（宋代）

满城警柝喧深夜，半壁青灯动客心。
烽火未除眠不得，欲将长剑倚危岑。
开竹下小径招君章
刘敞（宋代）

翠竹生无数，萧萧一径新。阴繁催短日，地僻断飞尘。

磐石兼容客，幽禽不避人。君能烂漫醉，当及七贤真。
蓦山溪 汉口三宿，灯市喧闻，殊有春意
周之琦（清代）

晴川黄鹤，与我周旋久。天外一帆风，破馀寒、轻装来又。

箫声吹暖，刚是上元时，青嶂月，锦街灯，夜色明于昼。

刘郎重到，往事休回首。冷落旧巢痕，想依然、燕支红透。

桃花开早，何处媚芳春，迎过舫、送归鞍，不及长亭柳。
仲春雪夜怀山中诸子
何吾驺（明代）

春深仲之望，阶前柳色放。黄雀冲帘飞，睢鸠鸣相向。

陡然发长冲，宇宙何莽莽。疏树咽长条，栖乌色沮丧。

雪落初不盈，微湿凝衣上。夜深阶已寒，霏霏发空响。

遥忆青山时，蹑屐或荡桨。南北各天隅，停云徒怏怏。

悠然理素业，葛衣行三两。嗟余披敝裘，微官狭俯仰。

有面受冲尘，有怀生荡漾。自顾同形影，何苦被条襁。

会当休沐归，与子酬玄赏。归方未有期，昨夜梦中往。
清晓湖上三首
杨万里（宋代）

山腰轻束一绡云，湖面初颦半蹙痕。
未说湖山佳处在，清晨小出涌金门。
丁酉元日年七十一
方回（元代）

晚节诗如白乐天，每逢元日有新篇。
九胪唱第今三纪，七袠开端又一年。
风雪五年怜过马，儿孙百指望归船。
老身穷健无烦恼，犹倚文章卖酒钱。
扶胥湾口铁山头，汗漫空为万里游。
一第仅如晁济北，万诗堪继陆严州。
可用老扶灵寿杖，也曾亲到结邻楼。
余生无所求于世，今世何人识故侯。
月中行 题爪哇陈寒光天上人间集
杨玉衔（清代）

披襟岸帻老疏狂。秋叶为诗黄。沧波呜咽断人肠。

沤没不成行。

余情分付凭烟水，况又有、燕语回樯。泠泠湘瑟海风长。

无字也悲凉。
时宰生日乐府四首 其四 祈年歌
周紫芝（宋代）

十雨五风年岁熟，万落千村俱种粟。人从南亩把金犁，谁在庙堂调玉烛。

昔年避地今安居，前日荷戈今佩犊。开元宰相不开边，当时米贱斗数钱。

自从罢武销剑戟，外户不闭俱安眼。人蒙更生家受赐，父老欢喜儿童颠。

君不见天上宸章灿星斗，翔鸾惊飞翠蛟走。为言一德似阿衡，上格皇天赞元后。

皇天报德亦可知，仁者必寿天无私。但愿天心锡难老，貂冠画衮常光辉。

四国无兵谁不喜，共说升平自今始。黄帝垂衣坐法宫，千岁常师广成子。
病中闻谢弼台游岱不能往吊诗以哭之
张萱（明代）

半世章缝次骨贫，黔娄原宪是前身。烟霞老我惟孤枕，肝胆论交少一人。

猪嘴关头飞黑雾，羊肠路口舞青燐。生平不下西州泪，此日因君独满巾。
陪子华燕醮厅酒半过赵令园
司马光（宋代）

簪裾丞相阁，林沼令君家。
烟曲香寻篆，杯深酒过花。
霏微烬沈水，馥郁渍榠柤。
愧乏相如赋，陪游吒后车。
读林逋魏野二处士诗
陆游（宋代）

君复仲先真隐沦，笔端亦自斡千钧。
闲中一句终难道，何况市朝名利人！
柏生两石间千岁终不大韩子则欲移之平地以遂
牟巘（宋代）

柏生两石间，平地盍移置。
平地岂不好，又恐伤生意。
两翁为柏谋，其虑各已至。
受命独也正，固与凡木异。
夷险犹尔殊，而我本一致。
但能全其天，所择不在地。
我闻柏山名，抱艺久不试。
自种秋柏实，离离满山翠。
石碍曾不伤，地平亦不肆。
岁月渐婉娩，冰雪几凌厉。
此柏初不知，老大见根柢。
一笑谢两翁，何省为荣悴。
画鸭
揭傒斯（元代）

春草细还生，春雏养渐成。
茸茸毛色起，应解自呼名。
林和叔山园九咏·数花
姜特立（宋代）

横身障簏又何痴，睡听朝鸡欲晓时。
唯有先生无一事，偶来閒坐数花枝。
秋荷
陆龟蒙（唐代）

蒲茸承露有佳色，茭叶束烟如效颦。

盈盈一水不得渡，冷翠遗香愁向人。
又和英伯四首 其三
郭祥正（宋代）

亭临天外构，春物望中明。客兴托诗酒，野心怜钓耕。

露花如有恨，风柳自含情。何事子规鸟，故为肠断声。
白居易有望阙云遮眼思乡雨滴心之句用其韵为秋思十首 其十
郑刚中（宋代）

老松成偃盖，瘦竹抱虚心。清风度其中，瑟瑟韶濩音。

听之遂熟度，飘然归故林。三洞既微款，赤松亦幽寻。

高楼访沈约，四窗桐叶阴。
如今
徐积（宋代）

如今八月九月时，吟翁还爱黄菊篱。及见清风杨柳枝，时时对柳呼酒卮。

头颅半秃牙齿稀，村田未去寻牛衣。为唱骊驹不及时，主人先道无庸归。
挽张南轩先生八首 其八
彭龟年（宋代）

昔年清江上，再拜投漫刺。匆匆仅班荆，春风满怀袂。

自此成契阔，书邮剖疑义。此理有会通，万彻而一致。

缕缕为我言，颠倒行间字。濯手时一观，如烹大鼎胾。

叹我无持操，莫励四方志。君子不再见，已负终身愧。

从今一杯月，永堕湘中泪。
梅岩 其一
赵崇乱（宋代）

嵌空天影落元间，更著梅花迥莫攀。休说横斜欠清浅，此岩正不减孤山。